EURÓPSKA KOMISIA V Bruseli30. 6. 2022 COM(2022) 331 final SPRÁVA KOMISIE EURÓPSKEMU PARLAMENTU A RADE o opatreniach prijatých v nadväznosti na udelenie absolutória za rozpočtový rok 2020



Správa o opatreniach prijatých v nadväznosti na požiadavky Európskeho parlamentu uvedené v jeho uzneseniach o udelení absolutória a na požiadavky Rady uvedené v jej odporúčaní na udelenie absolutória za rozpočtový rok 2020 1.Úvod Rok 2020 bol pre rozpočet EÚ kľúčový. Vďaka rozpočtovej flexibilite a rozpočtovým nástrojom zavedeným na začiatku pandémie COVID-19 sa finančné prostriedky EÚ použili na zabezpečenie zdravotníckeho vybavenia, na podporu výskumu v oblasti liečby a vakcín a na zachovanie pracovných miest a záchranu podnikov. Z rozpočtu EÚ sa naďalej financovali aj jej horizontálne priority, a to najmä zelená a digitálna transformácia. V roku 2020 sa prijal aj najväčší balík stimulov, aký kedy EÚ financovala, nástroj NextGenerationEU. Európsky parlament sa 4. mája 2022 po zohľadnení odporúčania Rady rozhodol uzavrieť kapitolu týkajúcu sa tohto bezprecedentného roku udelením absolutória Komisii za spôsob plnenia rozpočtu EÚ v roku 2020. V rámci postupu udelenia absolutória za rok 2020 Európsky parlament a Rada predložili Komisii aj niekoľko žiadostí. Komisia súhlasí s hlavnými cieľmi uvedenými v týchto žiadostiach: ·výkonnosť ako ústredný prvok plnenia rozpočtu: finančné prostriedky by sa mali vynakladať v súlade s prioritami EÚ a mali by priniesť očakávané výsledky v praxi, čím by sa dosiahli konkrétne výsledky a pozitívne zmeny pre širokú verejnosť a ostatných príjemcov, ·ochrana rozpočtu EÚ: Komisia sa zaoberá tvrdeniami alebo podozreniami týkajúcimi sa zneužitia alebo zlého riadenia finančných prostriedkov EÚ. Prijíma všetky potrebné opatrenia na ochranu rozpočtu EÚ vrátane prípadného pozastavenia platieb, finančných opráv, ako aj regulačné opatrenia na posilnenie svojho systému kontroly, ako napríklad upravené nariadenie o rozpočtových pravidlách a nariadenia o všeobecnom režime podmienenosti na ochranu rozpočtu EÚ (ďalej len „nariadenie o podmienenosti“), ·Komisia celkovo dosahuje správnu rovnováhu medzi celým radom rôznych cieľov, akými sú minimalizácia chýb, silná ochrana pred zneužitím finančných prostriedkov, rýchle platby, udržiavanie nákladov na kontroly a súvisiaceho zaťaženia pre verejné orgány a príjemcov na primeranej úrovni a pridaná hodnota prostredníctvom výdavkov EÚ. V tejto správe o opatreniach prijatých v nadväznosti na postup udelenia absolutória za rok 2020 sa ako súčasť integrovaných finančných správ a správ o zodpovednosti uvádza súhrn opatrení, ktoré prijala Komisia v reakcii na niektoré z týchto žiadostí, ako sa uvádza v oddiele o politických prioritách uznesenia o udelení absolutóriu. Komisia poskytne podrobnejšie a aktualizované informácie v reakcii na konkrétne odporúčania, keď sa neskôr v tomto roku začne postup udelenia absolutória za rok 2021. 2.Vplyv pandémie COVID-19 na riadenie finančných prostriedkov EÚ Komisia zaviedla nové nástroje a poskytla flexibilitu na riešenie krízy spôsobenej pandémiou COVID-19, ale pandémia takisto priniesla nové výzvy a riziká pre rozpočet EÚ. Po prvé poskytnutá flexibilita nezahŕňala žiadne zmiernenie kontrol. Kontroly napríklad nijako neobmedzilo predĺženie lehôt na realizáciu projektov a predkladanie návrhov a ponúk. Zmenené pravidlá zavedené v kontrolných postupoch členských štátov boli časovo a rozsahovo obmedzené. Po druhé pandémia COVID-19 znemožnila vykonávanie auditov a kontrol na mieste. Komisia preto uplatnila rozsiahle zmierňujúce opatrenia, akými sú vykonávanie administratívnych kontrol, auditov na diaľku a využívanie riešení v oblasti IT (fotografie označené geografickými metadátami, satelitné snímky, videokonferencie atď.). Komisii, ako aj členským štátom sa podarilo zachovať vysokú úroveň pokrytia auditu a jeho vierohodnosti. Komisia sa preto domnieva, že jej odhady rizika pri platbe a rizika pri ukončení sú spoľahlivé a odrážajú úroveň chybovosti vo finančných transakciách. Komisia skutočne zaviedla viacročné systémy kontroly na ochranu rozpočtu EÚ pred nezrovnalosťami a podvodmi. Odráža to skutočnosť, že programy sa vykonávajú v priebehu niekoľkých rokov. V rozpočtovom roku 2021 Komisia odhadla riziko chybovosti pri ukončení, v rámci ktorého sa zohľadňujú odhadované budúce opravy za všetky programy, celkovo na 0,8 % – v súlade s predchádzajúcimi rokmi a s cieľom udržať ho výrazne pod úrovňou 2 %. 3.Posilnený systém kontroly pre nový a vyšší rozpočet V roku 2020 bol schválený VFR na roky 2021 – 2027 a najväčší podiel základných aktov, ktorými sa stanovujú výdavkové programy. V roku 2020 sa dosiahla aj dohoda o najväčšom balíku stimulov, aký bol kedy v EÚ financovaný – nástroj NextGenerationEU. Tento nový rozšírený rozpočet bol pre Komisiu podnetom na to, aby upravila a posilnila svoj systém kontroly a auditu.

Komisia bude naďalej informovať Európsky parlament o auditoch a kontrolách, ktoré vykonáva, a to aj v súvislosti s nástrojom NextGenerationEU. ·3.1. Systém kontroly a podávania správ pre Mechanizmus na podporu obnovy a odolnosti Mechanizmus na podporu obnovy a odolnosti je založený na výkonnosti. Finančné prostriedky z Mechanizmu na podporu obnovy a odolnosti sa vyplácajú, keď členské štáty splnili kľúčové kroky (známe ako míľniky a ciele) pri vykonávaní reforiem a investícií zahrnutých do plánov obnovy a odolnosti. V záujme zohľadnenia tejto skutočnosti boli v roku 2021 vytvorené špecializované štruktúry riadenia, vnútorné procesy a stratégie kontroly. Komisia sa spolieha na kontroly členských štátov a v prípade potreby ich dopĺňa vlastnými kontrolami. Uvoľnenie finančných prostriedkov v rámci Mechanizmu na podporu obnovy a odolnosti je konkrétne podmienené uspokojivým dosahovaním príslušných míľnikov a cieľov stanovených v plánoch obnovy a odolnosti členskými štátmi. Komisia dbá na to, aby mala primeranú istotu, že príslušné míľniky a ciele platby sa uspokojivo splnia. Členské štáty zabezpečujú, aby sa finančné prostriedky získané z Mechanizmu na podporu obnovy a odolnosti vynakladali v súlade s príslušnými právnymi predpismi EÚ a vnútroštátnymi právnymi predpismi. Hlavným nástrojom na ochranu finančných záujmov EÚ sú preto vnútroštátne systémy kontroly. Pri posudzovaní plánov obnovy a odolnosti Komisia kontroluje, či členské štáty zaviedli systémy vnútornej kontroly, ktorými sa primerane riešia všetky relevantné riziká, a to najmä tie, ktoré súvisia s konfliktom záujmov, podvodmi, korupciou a dvojitým financovaním. Ak sa v systémoch kontroly zistia nedostatky, môžu sa vymedziť konkrétne míľniky na nápravu týchto nedostatkov, ktorých dosiahnutie je podmienkou vykonania každej platby v rámci Mechanizmu na podporu obnovy a odolnosti (okrem predbežného financovania). Komisia môže zasiahnuť, ak si členské štáty neplnia svoje vlastné povinnosti v oblasti kontroly. Komisia má právo vymáhať finančné prostriedky, ak: ·zistí prípad podvodu, korupcie alebo konfliktov záujmov, ktorý má vplyv na finančné záujmy EÚ a ktorý príslušný členský štát nerieši, ·zistí závažné nesplnenie povinností vyplývajúcich z dohody o financovaní alebo o úvere (vrátane dvojitého financovania) alebo ·zistí, že míľniky a ciele sa uspokojivo nesplnili. Komisia bude okrem toho vykonávať audity míľnikov a cieľov. Takisto bude vykonávať audit systémov kontroly členských štátov s cieľom určiť, či môžu primerane predchádzať podvodom, korupcii, konfliktom záujmov a dvojitému financovaniu, odhaliť ich alebo napraviť a či došlo alebo dochádza k závažnému porušeniu povinností. Komisia môže v prípade pochybností vykonávať aj audity a kontroly založené na riziku. Nebude vykonávať audit súladu výdavkov členských štátov súvisiacich s Mechanizmom na podporu obnovy a odolnosti, ktoré vznikli členským štátom, s právnymi predpismi EÚ a vnútroštátnymi právnymi predpismi (napr. pravidlá verejného obstarávania alebo štátnej pomoci). Európsky úrad pre boj proti podvodom (ďalej len „úrad OLAF“), Európsky dvor audítorov (EDA) a Európska prokuratúra budú v prípade potreby uplatňovať svoje príslušné právomoci. Okrem toho v rámci podporných činností odbornej prípravy, ktoré Komisia ponúkla vnútroštátnym orgánom, úrad OLAF predložil vnútroštátnym orgánom koncepciu rámca pre riziko podvodu v rámci Mechanizmu na podporu obnovy a odolnosti. Členské štáty sa takisto vyzývajú, aby začali cielené postupy riadenia rizík súvisiace s vykonávaním Mechanizmu na podporu obnovy a odolnosti. Komisia si je vedomá aj toho, že jej novými operáciami prijímania a poskytovania pôžičiek súvisiacimi s nástrojom NextGenerationEU sa zvýšila potreba zabezpečiť pre širokú verejnosť a investorov dostatočnú transparentnosť, pokiaľ ide o dosiahnuté výsledky Mechanizmu na podporu obnovy a odolnosti a finančnú expozíciu EÚ. Pokiaľ ide o dosiahnuté výsledky, Komisia vytvorila hodnotiacu tabuľku obnovy a odolnosti, v ktorej sa uvádza, ako napreduje vykonávanie Mechanizmu na podporu obnovy a odolnosti. Zobrazujú sa v nej informácie o stave míľnikov a cieľov a obsahuje výsledky agregované na úrovni EÚ v dôsledku pravidelných správ o spoločných ukazovateľoch podávaných členskými štátmi. Komisia takisto vytvorila prehľad zelených dlhopisov pre potreby nástroja NextGenerationEU s cieľom poskytnúť v reálnom čase širokej verejnosti prehľad opatrení v súvislosti so zmenou klímy, ktoré sú financované z finančných prostriedkov získaných prostredníctvom zelených dlhopisov pre potreby nástroja NextGenerationEU, pričom mnohé z nich sú pridelené Mechanizmu na podporu obnovy a odolnosti. Prehľad umožňuje investorom analyzovať investičné príležitosti a monitorovať vykonávanie prebiehajúcich opatrení financovaných zo zelených dlhopisov pre potreby nástroja NextGenerationEU. Pokiaľ ide o finančnú expozíciu, v článku 250 nariadenia o rozpočtových pravidlách sa už vyžaduje, aby Komisia predložila výročnú súhrnnú správu o finančných nástrojoch, rozpočtových zárukách a finančnej pomoci. V rámci nástroja NextGenerationEU sa Komisia teraz dodatočne zaviazala poskytovať výročné, polročné a štvrťročné správy osobitne venované aktívam a pasívam vyplývajúcim z operácií prijímania a poskytovania pôžičiek v rámci nového nástroja obnovy. ·3.2. Úzka spolupráca s vnútroštátnymi vykonávacími orgánmi v rámci zdieľaného riadenia Keď Komisia zabezpečí riadne fungovanie vnútroštátnych vykonávacích orgánov (t. j. riadiacich orgánov a orgánov auditu v oblasti politiky súdržnosti, platobných agentúr a certifikačných orgánov spoločnej poľnohospodárskej politiky – SPP), spoľahne sa na ich prácu pri implementácii finančných prostriedkov v rámci zdieľaného riadenia. Komisia môže vďaka svojim rozčleneným a podrobným vedomostiam o fungovaní systémov odhaliť nedostatky vo vnútroštátnom riadení a vnútroštátnej kontrole a môže uplatniť všetky nástroje, ktoré má k dispozícii na ochranu finančných prostriedkov EÚ. Celkovo sa práca vnútroštátnych vykonávacích orgánov považuje za spoľahlivú a solídnu. Len v obmedzenom počte prípadov, ktoré sú transparentne zverejnené vo výročných správach o činnosti generálnych riaditeľstiev Komisie a vo výročnej správe Komisie o riadení a výkonnosti, sa zistili problémy, ktoré si vyžadujú, aby Komisia podnikla rozhodné kroky. V oblasti politiky súdržnosti Komisia každoročne prijíma opatrenia na zlepšenie účinnosti systémov riadenia a kontroly, pokiaľ ide o znižovanie miery chybovosti. Podporuje orgány zodpovedné za programy prostredníctvom stretnutí, usmernení a odbornej prípravy a koordinovaním nadnárodných sietí zameraných na výmenu osvedčených postupov a podnecovaním orgánov k zjednodušeniu postupov a zabráneniu zbytočnému administratívnemu zaťaženiu. Ak Komisia odhalí prípady, keď riadiace orgány prehliadli chyby alebo jednotlivé orgány auditu náležite, vyčerpávajúco alebo rýchlo neodhalia chyby, Komisia od nich vyžaduje, aby prijali cielené nápravné opatrenia na zlepšenie svojho systému kontroly. Ak členské štáty chyby hneď neopravili, Komisia ich môže požiadať o nápravu. Komisia napokon môže za určitých okolností pozastaviť alebo prerušiť platby, kým nebude mať dôkaz o tom, že došlo k potrebným zlepšeniam systému a/alebo že sa uplatnili primerané finančné opravy. V oblasti SPP Komisia pomohla členským štátom udržať mieru chybovosti na nízkej úrovni zavedením niekoľkých zjednodušení pravidiel v priebehu posledných šiestich rokov. Komisia okrem toho organizuje stretnutia s platobnými agentúrami s cieľom vymieňať si osvedčené postupy pri vykonávaní SPP a informovať ich o strategických otázkach, pokiaľ ide o uistenie, audit a vykonávanie, a to aj o vykonávaní systému monitorovania plôch a o otázkach boja proti podvodom a konfliktu záujmov. Podobne sa organizujú pravidelné stretnutia skupiny odborníkov s certifikačnými orgánmi s cieľom vymieňať si najlepšie postupy a poskytovať usmernenia k rôznym témam.

Vzhľadom na nový legislatívny rámec SPP Komisia iniciovala aj štruktúrovaný dialóg s členskými štátmi. Patria sem listy, stretnutia a odporúčania, ktoré im majú pomôcť pri príprave strategických plánov SPP. V prípade potreby môže Komisia použiť preventívne opatrenia (napríklad prerušenie, pozastavenie a zníženie platieb), ako aj nápravné opatrenia (vo forme čistých finančných opráv). Ak sa v rámci postupov overovania súladu zistia závažné nedostatky, Komisia môže požiadať členské štáty, aby vypracovali a vykonávali akčné plány s nápravnými opatreniami a jasným harmonogramom. Komisia okrem toho naďalej rozvíja a zdokonaľuje svoje nástroje na boj proti podvodom. Vďaka stratégii Komisie pre boj proti podvodom získala Komisia lepšiu analytickú kapacitu na predchádzanie podvodom a ich odhaľovanie a zlepšenie spolupráce v oblasti boja proti podvodom. ·3.3. Poskytovanie dostatočných finančných prostriedkov na audity a kontroly v Komisii Zvýšená suma finančných prostriedkov, ktoré sa majú vyplatiť v nadchádzajúcich rokoch, si vyžaduje dodatočnú kapacitu kontroly a auditu v rámci Komisie. V tejto súvislosti sa uskutočňuje nábor približne 190 ekvivalentov plného pracovného času na úlohy súvisiace s nástrojom NextGenerationEU vrátane kontroly a auditu a ďalších 94 ekvivalentov plného pracovného času už bolo presunutých na tieto úlohy z iných miest v rámci Komisie. Komisia nielenže zvyšuje svoju kapacitu z hľadiska počtu zamestnancov, ale zlepšuje aj kvalitu auditu. Napríklad pokiaľ ide o politiku v oblasti výskumu a inovácie, Komisia vytvorila informačné kampane a zorganizovala intenzívnu odbornú prípravu audítorov; zlepšila zadávacie podmienky v novej rámcovej zmluve s externými audítorskými spoločnosťami a uskutočnila spoločné audity, do ktorých boli zapojené útvary Komisie pre audit, ako aj externé audítorské spoločnosti. ·3.4. Posilnenie Európskeho dvora audítorov, úradu OLAF a Európskej prokuratúry Vzhľadom na zvýšenie pracovného zaťaženia spojeného s novými výdavkovými programami pre EDA rozpočtový orgán dočasne schválil pre EDA ďalších 20 pracovných miest do roku 2027. Podobne sa v roku 2022 prijalo ustanovenie týkajúce sa siedmich dodatočných externých zamestnancov pre úrad OLAF, ktorí mu pomôžu riešiť zvýšenie jeho pracovného zaťaženia. V návrhu rozpočtu na rok 2023 sa stanovuje prerozdelenie šiestich dodatočných pracovných miest pre úrad OLAF z iných miest v rámci Komisie na riešenie dodatočného pracovného zaťaženia vrátane nástroja NextGenerationEU. Európska prokuratúra napokon v rozpočtovom roku 2022 takmer zdvojnásobí počet svojich zamestnancov, pričom ide o 118 dodatočných pracovných miest. Komisia navrhuje konsolidovať toto výrazné zvýšenie zdrojov Európskej prokuratúry zachovaním tohto nového počtu zamestnancov v návrhu rozpočtu na rok 2023. ·3.5. Nad rámec ochrany rozpočtu: ochrana oprávnených príjemcov finančných prostriedkov a odrádzanie od zneužívania finančných prostriedkov EÚ a jeho stíhanie EÚ vyvinula viacúrovňový (na úrovni EÚ, vnútroštátnej, regionálnej úrovni) systém riadenia a kontroly, ktorý zabezpečuje ochranu jej rozpočtu. EÚ musí nielen chrániť svoj rozpočet, ale aj zabezpečiť, aby boli chránení právoplatní príjemcovia finančných prostriedkov a aby nevznikal dojem, že podvody alebo korupcia môžu zostať nepotrestané. EÚ preto posilnila svoju súdnu právomoc. Novo zriadená Európska prokuratúra môže priamo stíhať trestné činy poškodzujúce finančné záujmy EÚ. Zapojenie Európskej prokuratúry do oblasti EÚ pre boj proti podvodom vo veľkej miere pomáha odrádzať od zneužívania finančných prostriedkov EÚ a v konečnom dôsledku uisťuje širokú verejnosť, že podvodníci a skorumpovaní politici nestoja nad zákonom. Pre členské štáty, ktoré sa nezúčastňujú na činnosti Európskej prokuratúry, zostáva v platnosti súčasný rámec boja proti podvodom poškodzujúcim finančné záujmy EÚ. Úrad OLAF – posilnený nedávno revidovaným nariadením – bude pokračovať vo svojich administratívnych vyšetrovaniach vo všetkých členských štátoch a bude spolupracovať s vnútroštátnymi orgánmi tak ako doteraz. S cieľom zabezpečiť, aby spoločnosti z EÚ netrpeli nekalou súťažou, EÚ vypracovala aj pravidlá verejného obstarávania v záujme zabezpečenia toho, aby sa verejné zákazky zadávali prostredníctvom transparentných a nediskriminačných postupov verejného obstarávania založených na hospodárskej súťaži. Okrem toho by mal nástroj medzinárodného obstarávania po prijatí Európskym parlamentom a Radou (spoluzákonodarcami) umožniť Komisii vydať rozhodnutie, ktoré by uchádzačom z krajín mimo EÚ, ktoré nedodržiavajú rovnaké pravidlá, sťažilo získanie verejných zákaziek EÚ. V roku 2021 Komisia navrhla aj nariadenie s cieľom riešiť narušenie hospodárskej súťaže na vnútornom trhu spôsobené zahraničnými subvenciami. Tieto nové nástroje sa dopĺňajú novým všeobecným režimom podmienenosti. 4.Právny štát a základné hodnoty Nariadenie o všeobecnom režime podmienenosti na ochranu rozpočtu EÚ (ďalej len „nariadenie o podmienenosti“) nadobudlo účinnosť a uplatňuje sa od 1. januára 2021. Vzťahuje sa na všetky relevantné porušenia zásad právneho štátu v členskom štáte, ktoré dostatočne priamym spôsobom ovplyvňujú alebo by mohli závažne ovplyvniť správne finančné riadenie rozpočtu EÚ alebo ochranu finančných záujmov EÚ.

Nariadenie o podmienenosti umožňuje EÚ prijať opatrenia (napr. pozastavenie platieb alebo finančné opravy) na ochranu rozpočtu EÚ a zároveň zabezpečiť, aby koneční príjemcovia finančných prostriedkov EÚ naďalej prijímali platby priamo od dotknutých členských štátov. Maďarsko a Poľsko v marci 2021 napadli nariadenie o podmienenosti na Súdnom dvore Európskej únie. Súdny dvor 16. februára 2022 zamietol ich žaloby a potvrdil platnosť nariadenia o podmienenosti. Komisia 2. marca 2022 uverejnila usmernenia k uplatňovaniu nariadenia, v ktorých sa zohľadňuje rozsudok Súdneho dvora Európskej únie. Komisia 27. apríla 2022 zaslala Maďarsku písomné oznámenie. Ide o prvý krok v rámci postupu stanoveného v nariadení o podmienenosti na ochranu rozpočtu EÚ, a to buď podnietením dotknutého členského štátu, aby prijal účinné nápravné opatrenia, alebo prijatím opatrení Radou. Nariadenie o podmienenosti dopĺňa ďalšie nástroje a postupy stanovené právnymi predpismi EÚ na ochranu rozpočtu. Patria sem vyšetrovania úradu OLAF, kontroly a audity a finančné opravy. Okrem týchto iných nástrojov a postupov nariadenie o rozpočtových pravidlách obsahuje povinnosti a mechanizmy na zabezpečenie toho, aby sa finančné prostriedky EÚ v oblasti vonkajších činností nedostali k subjektom alebo osobám, ktoré porušujú zásady právneho štátu a demokratické zásady. Právny štát a dodržiavanie ľudských práv v prijímateľských krajinách spolu so základnými hodnotami EÚ sú ďalej zakotvené v základných aktoch týkajúcich sa vonkajšieho financovania vrátane Nástroja susedstva a rozvojovej a medzinárodnej spolupráce – Globálna Európa (NDICI – Globálna Európa) a Nástroja predvstupovej pomoci (IPA III). Nástrojom NDICI – Globálna Európa sa z financovania EÚ vylučujú akékoľvek činnosti alebo opatrenia, ktoré môžu viesť k porušovaniu ľudských práv v partnerských krajinách. V rámci nástroja IPA III Komisia skúma súčasné záruky základných práv v prijímateľskej krajine s cieľom rozhodnúť o pomoci, ktorá sa má poskytnúť. V rámci oboch nástrojov sa predpokladá možnosť upraviť pomoc s cieľom zabezpečiť dodržiavanie demokratických zásad, ľudských práv alebo zásad právneho štátu. Komisia napokon prideľuje finančné prostriedky v súlade s reštriktívnymi opatreniami (sankciami) EÚ a ich uplatňovaním. 5.Návrhy Komisie na posilnenie digitalizácie monitorovania, kontroly a auditu finančných prostriedkov EÚ prostredníctvom cielenej úpravy nariadenia o rozpočtových pravidlách Pokiaľ ide o VFR na roky 2021 – 2027 a nástroj NextGenerationEU, Komisia predložila návrhy na zlepšenie kvality a interoperability údajov o príjemcoch finančných prostriedkov EÚ, ak sa rozpočet plní v rámci zdieľaného riadenia a v rámci Mechanizmu na podporu obnovy a odolnosti. Spoluzákonodarcovia prijali návrh Komisie požadovať od členských štátov, aby zaznamenávali a uchovávali údaje o príjemcoch finančných prostriedkov EÚ a o konečných užívateľoch výhod týchto príjemcov. Pokiaľ ide o SPP, členské štáty budú v prípade potreby zbierať údaje o skupinách, do ktorých príjemcovia patria. Komisia chce využiť cielenú úpravu nariadenia o rozpočtových pravidlách na ďalšie zlepšenie monitorovania a transparentnosti využívania finančných prostriedkov. Komisia navrhla, aby členské štáty (a iné subjekty), ktoré plnia rozpočet EÚ, aspoň raz ročne zasielali Komisii informácie o príjemcoch finančných prostriedkov EÚ na svojom území (alebo v prípade iných subjektov v oblastiach svojej zodpovednosti). Komisia by tieto informácie doplnila údajmi týkajúcimi sa priameho riadenia a bola by zodpovedná za konsolidáciu, centralizáciu a uverejňovanie informácií v databáze na jedinom webovom sídle, ktoré by pokrývalo všetky spôsoby riadenia. Výsledné jednotné webové sídlo by bolo vylepšenou verziou systému finančnej transparentnosti, ktorý sa v súčasnosti používa na priame riadenie. Cielená úprava nariadenia o rozpočtových pravidlách takisto poskytuje príležitosť na ďalšiu ochranu rozpočtu EÚ pred nezrovnalosťami, podvodmi, korupciou a konfliktmi záujmov. -Po prvé Komisia navrhla zaviesť povinné používanie jednotného integrovaného informačného systému na hĺbkovú analýzu údajov a hodnotenie rizika. Tento IT systém umožňuje identifikovať opatrenia, zmluvy a príjemcov, ktorí sú zraniteľní voči nezrovnalostiam, podvodom, korupcii a konfliktom záujmov. Komisia vyvinula a dodala tento IT nástroj známy ako Arachne členským štátom, ktoré plnia rozpočet EÚ v rámci zdieľaného riadenia a v rámci Mechanizmu na podporu obnovy a odolnosti. Používanie Arachne je v súčasnosti dobrovoľné. Vo veľkej miere sa už používa v oblasti politiky súdržnosti a zavádza sa pre výdavky na poľnohospodárstvo, ale jeho povinné používanie by predstavovalo dôležitý krok vpred. -Po druhé Komisia navrhuje aj rozšíriť rozsah pôsobnosti a účinnosť systému včasného odhaľovania rizika a vylúčenia (EDES). Tento systém poskytuje súbor opatrení na ochranu pred podvodnými alebo nespoľahlivými hospodárskymi subjektmi. Systém EDES predovšetkým umožňuje povoľujúcim úradníkom odhaliť v počiatočnom štádiu podvodné alebo nespoľahlivé hospodárske subjekty a prípadne ich zaradiť na čiernu listinu (vylúčiť ich). Komisia navrhla lepšie zamerať uplatňovanie systému EDES na finančné prostriedky v rámci zdieľaného riadenia, ako aj priameho riadenia, ak sa finančné prostriedky vyplácajú ako finančné príspevky členským štátom, a to napríklad v rámci Mechanizmu na podporu obnovy a odolnosti (t. j. Komisia by mohla konať na základe najzávažnejších dôvodov na vylúčenie). Cieľom je takisto zabezpečiť, aby sa rozhodnutia o vylúčení prijaté na úrovni EÚ presadzovali na vnútroštátnej úrovni v kontexte zdieľaného riadenia. Komisia takisto navrhla, aby prepojené subjekty a/alebo koneční užívatelia výhod primárneho vylúčeného subjektu boli vylúčení z predkladania ponúk v rámci verejného obstarávania a v konečnom dôsledku zo získavania finančných prostriedkov EÚ. -Po tretie navrhovanou úpravou nariadenia o rozpočtových pravidlách, ak ju schvália spoluzákonodarcovia, sa zvýši efektívnosť a kvalita kontrol a auditov pomocou digitalizácie a vznikajúcich technológií, akými sú strojové učenie, robotická automatizácia procesov a umelá inteligencia. To by následne malo pomôcť ďalej zabezpečiť riadne využívanie finančných prostriedkov EÚ a zároveň znížiť náklady na audity a kontroly. 6.Výkonnosť rozpočtu EÚ Ako Komisia zdôraznila vo svojom oznámení z 8. júna 2021 ( COM/2021/366 ), najväčší význam pripisuje maximalizácii účinnosti výdavkov EÚ, pričom je odhodlaná naďalej zabezpečovať, aby výdavky EÚ prinášali výsledky – a aby tieto výsledky pomohli EÚ dosiahnuť jej ciele.

Pokiaľ ide o VFR na roky 2021 – 2027, v oblasti monitorovania výkonnosti sa už dosiahol veľký pokrok. Komisia zefektívnila kľúčové ukazovatele výkonnosti pre rôzne výdavkové programy EÚ, pričom ich zahrnula do príslušných základných aktov. Sprístupnila aj viac informácií o výkonnosti, napríklad prostredníctvom špecializovaných webových sídiel pre výkonnosť. Okrem toho sa aktualizujú alebo vypracúvajú metodiky na lepšie hodnotenie prínosu rôznych výdavkových programov EÚ pre horizontálne priority. V správe o riadení a výkonnosti za rok 2021 sa uvádza, do akej miery VFR na roky 2014 – 2020, ako aj VFR na roky 2021 – 2027 prispievajú k opatreniam súvisiacim so zmenou klímy. Pokiaľ ide o VFR na roky 2021 – 2027, metodika sledovania výdavkov v súvislosti so zmenou klímy bola aktualizovaná tak, aby sa dôsledne uplatňovala v rámci rôznych výdavkových programov vrátane Mechanizmu na podporu obnovy a odolnosti, pričom je sprísnená následkom všeobecnej požiadavky, aby financované intervencie neviedli k významnému poškodeniu environmentálnych cieľov EÚ. Táto metodika je podrobne opísaná v pracovnom dokumente útvarov Komisie s názvom Architektúra začleňovania klimatického hľadiska do VFR na roky 2021 – 2027 [SWD(2022) 225 final]. V súlade so svojím záväzkom vyplývajúcim z medziinštitucionálnej dohody prijatej súbežne s nariadením o VFR Komisia dosiahla pokrok aj pri stanovovaní metodiky sledovania výdavkov súvisiacich s biodiverzitou, ktorú Komisia použije na monitorovanie plnenia svojich záväzkov týkajúcich sa výdavkov v tejto oblasti, pokiaľ ide o rozpočty na roky 2024, 2026 a 2027. Veľký pokrok sa dosiahol aj pri začleňovaní rodovej rovnosti do politík a rozpočtu EÚ. Komisia vyvinula celý rad nástrojov na zabezpečenie toho, aby sa rovnosť (vrátane rodovej rovnosti) vždy zohľadňovala pri navrhovaní, vykonávaní, monitorovaní a hodnotení politík, právnych predpisov a programov financovania EÚ. Okrem toho a v súlade so stratégiou pre rodovú rovnosť všetky útvary Komisie vymenovali koordinátora pre rovnosť. Podobne a v súlade so svojím záväzkom v stratégii EÚ pre rodovú rovnosť na roky 2020 – 2025 a s medziinštitucionálnou dohodou o VFR na roky 2021 – 2027 Komisia vypracovala metodiku na sledovanie príslušných výdavkov súvisiacich s rodovou rovnosťou v celom rozpočte EÚ. Komisia v návrhu rozpočtu na rok 2023 navrhuje, aby sa táto metodika po prvýkrát uplatňovala v testovacej fáze vo všetkých programoch. Na tomto základe sa vo výročnej správe o riadení a výkonnosti za rok 2021 uvádza, do akej miery prispieva VFR na roky 2021 – 2027 k podpore rodovej rovnosti. Komisia v roku 2021 zorganizovala aj kurzy odbornej prípravy pre zamestnancov týkajúce sa toho, prečo a ako náležite zohľadniť rodovú rovnosť v každej fáze opatrení EÚ, a to aj v rozpočte EÚ. Komisia bude v roku 2022 naďalej poskytovať takéto špecializované kurzy odbornej prípravy. Komisia začala samostatne v pilotnej fáze pracovať aj na metodikách na posúdenie celkového vplyvu výdavkových programov EÚ na ciele EÚ v oblasti klimatickej a digitálnej transformácie. 7.Zjednodušenie pravidiel a postupov pre žiadateľov o finančné prostriedky EÚ Jednoduché pravidlá a postupy financovania sú kľúčom k tomu, aby žiadatelia mohli získať finančné prostriedky EÚ, a to najmä tí, ktorí majú obmedzené skúsenosti a administratívne kapacity, ako sú malé a stredné podniky (MSP). Zjednodušenie pravidiel Komisiou by malo mať pozitívny vplyv aj na znižovanie úrovne chybovosti. Revíziou nariadenia o rozpočtových pravidlách z roku 2018 sa zaviedli ďalšie zjednodušenia, akými sú obmedzenie objemu informácií požadovaných od žiadateľov, neduplicita kontrol a auditov a zvýšené využívanie zjednodušených foriem grantov. Komisia v posledných rokoch vykonala niekoľko ďalších iniciatív na účely zjednodušenia. Do roku 2022 sa takmer všetky programy priamo spravované Komisiou presunú do systému elektronických grantov, aby mohli všetci žiadatelia o granty EÚ využívať elektronické jednotné kontaktné miesto. Žiadatelia budú takisto využívať rovnakú elektronickú dokumentáciu a rovnaké jednoduché elektronické postupy počas celého procesu udeľovania grantov. Komisia okrem toho aktualizuje anotovanú dohodu o grante, ktorá bude k dispozícii žiadateľom o financovanie z grantu a jeho prijímateľom tak, aby všetci získali konzistentné a praktické usmernenia. Komisia takisto rozširuje využívanie zjednodušeného vykazovania nákladov pri poskytovaní grantov. Dôvodom je skutočnosť, že zjednodušenými formami financovania, akými sú jednotkové náklady a jednorazové platby, sa môže výrazne znížiť administratívne zaťaženie, pričom sú užšie spojené so skutočným dosiahnutím financovaných opatrení. Financovanie prostredníctvom jednorazových platieb sa postupne zavádza pre program financovania programu Horizont Európa, ktorý sa pomaly spúšťa v roku 2022 a prvá významná vlna je naplánovaná na rok 2023. Komisia takisto vyvíja systém jednotkových nákladov pre náklady na zamestnancov. Toto opatrenie má obrovský potenciál, pretože náklady na zamestnancov predstavujú viac ako 60 % rozpočtu priemerného grantu a sú zďaleka najväčším zdrojom chýb. Súbežne s týmito zjednodušeniami Komisia poskytuje podporu žiadateľom v rámci programu Horizont Európa prostredníctvom komunikačných kampaní vrátane seminárov a zacielením väčšieho počtu príjemcov, u ktorých existuje tendencia k vzniku chýb, akými sú MSP a žiadatelia, ktorí žiadosť podávajú prvýkrát. Komisia takisto podporuje využívanie zjednodušeného vykazovania nákladov členskými štátmi v rámci politík súdržnosti a poľnohospodárskych politík tým, že pomáha vnútroštátnym orgánom pri príprave a posudzovaní schém zjednodušeného vykazovania nákladov pre programy na roky 2021 – 2027. V konečnom dôsledku sa tým zníži administratívne zaťaženie pre mnohých žiadateľov v rámci zdieľaného riadenia. Nový model vykonávania SPP napokon ponúka členským štátom flexibilitu pri navrhovaní ich intervencií v oblasti poľnohospodárstva v súlade s ich poľnohospodárskou realitou a potrebami, a to pri súčasnom dodržiavaní všeobecných pravidiel Únie. Nový model by mal pomôcť obmedziť zložitosť a chyby. 8.Neuhradené rozpočtové záväzky – „Reste à Liquider“ (RAL) Úroveň neuhradených záväzkov (známych ako „RAL“ – z francúzskeho „reste à liquider“) vyplývajúca z VFR na roky 2021 – 2027 a z jeho predchodcov sa v roku 2021 znížila. Bolo to spôsobené najmä urýchlenými platbami uskutočnenými pre prebiehajúce programy politiky súdržnosti, zatiaľ čo nová generácia fondov politiky súdržnosti by sa mala začať realizovať až v roku 2022. Financovanie súdržnosti predstavuje najväčší podiel na neuhradených záväzkoch, a preto má osobitný vplyv na prebiehajúci vývoj RAL ako celku. Naopak, v roku 2021 došlo k nominálnemu zvýšeniu hodnoty RAL po zohľadnení nástroja NextGenerationEU. Nástrojom NextGenerationEU sa dočasne zvyšuje celková úroveň RAL, ktorá dosiahne vrchol koncom roka 2023 (posledný rok pre splnenie záväzkov v rámci nástroja NextGenerationEU). RAL spojené s nástrojom NextGenerationEU sa začnú splácať v roku 2024, čo bude pokračovať až do konca roku 2026, ktorý je konečným termínom na dokončenie platieb pre nástroj NextGenerationEU. Komisia navrhla na obdobie 2021 – 2027 sériu zjednodušujúcich opatrení na uľahčenie a zrýchlenie vykonávania politiky súdržnosti. Hoci bolo prijatých mnoho návrhov, Komisia vyjadruje poľutovanie nad tým, že nebol schválený návrat k pravidlu zrušenia viazanosti N + 2, s výnimkou Európskeho poľnohospodárskeho fondu pre rozvoj vidieka SPP, v prípade ktorého sa pravidlo zrušenia viazanosti zmení z N + 3 na N+ 2. V tejto počiatočnej fáze nového rozpočtového cyklu sa Komisia domnieva, že tri faktory spôsobia, že počas obdobia VFR na roky 2021 – 2027 bude trend nominálne rastúcich RAL pokračovať: 1. rozhodnutie zachovať pravidlo zrušenia viazanosti N + 3 pre najväčší podiel výdavkov; 2. skutočnosť, že právne predpisy upravujúce väčšinu finančných prostriedkov v rámci zdieľaného riadenia boli dohodnuté až v neskoršej fáze; a 3. zameranie vnútroštátnych orgánov v nadchádzajúcich rokoch na nástroj NextGenerationEU.